ভূতের গ্রাম প্লাকলি! রাত নামলেই শোনা যায় খুরের শব্দ…

ওয়েব ডেস্ক: ইংল্যান্ডের (England) কেন্টে (Kent) অবস্থিত ছোট্ট গ্রাম প্লাকলি। অনেকের কাছেই পরিচিত ‘ভূতের গ্রাম’ হিসেবে। স্থানীয়দের দাবি, এখানে অস্বাভাবিক ঘটনা এতটাই সাধারণ যে ঘোড়ার খুরের শব্দ শোনা বা রহস্যময় ছায়া দেখা যেন নিত্যদিনের ব্যাপার।

মাল্টম্যান্স হিলে প্রায়ই দেখা মেলে এক অদৃশ্য ঘোড়ার গাড়ির উপস্থিতি। ১৯৯৭ সালে এক গাড়িচালক এমনই খুরের শব্দ শুনে আতঙ্কিত হয়ে প্রায় দুর্ঘটনার মুখে পড়েছিলেন। শুধু রাস্তা নয়, প্লাকলির পুরনো সেন্ট নিকোলাস গির্জাও জড়িয়ে রয়েছে রহস্যে। কথিত আছে, এখানে ঘুরে বেড়ায় ‘রেড লেডি’ লেডি ডেরিং-এর আত্মা, যাকে ১১০০ সালের দিকে একটি সিসার কফিনে লাল গোলাপসহ সমাধিস্থ করা হয়েছিল। বিশ্বাস করা হয়, তিনি আজও তাঁর মৃত সন্তানের কবর খুঁজে বেড়ান।

আরও পড়ুন: বাংলাদেশের সেই আবু সইদ হত্যা মামলায় ২ পুলিশকর্মীর মৃত্যুদণ্ড

গির্জার ভেতরেই আবার ‘হোয়াইট লেডি’র দেখা মেলে, যার উপস্থিতি ১৯৫২ সালে পুড়ে যাওয়া সুরেনডেন ডেরিং প্রাসাদেও অনুভূত হয়েছিল। এতেই শেষ নয়। প্লাকলির অলৌকিক কাহিনির তালিকা দীর্ঘ। ইটভাটায় চাপা পড়া শ্রমিকের আর্তনাদ, পিনক ব্রিজে পাইপ টানতে থাকা জিপসি মহিলার ছায়া, সবই নাকি এখানকার পরিচিত দৃশ্য। এমনকি গ্রামের জনপ্রিয় দুটি পাব ‘ব্ল্যাকস্মিথস আর্মস’ ও ‘ডেরিং আর্মস’-এও নাকি অদৃশ্য খদ্দেরদের আনাগোনা রয়েছে। বিশেষ করে ‘ডেরিং আর্মস’-এ ঘোমটা পরা এক মহিলার উপস্থিতি এতটাই স্পষ্ট যে, অনেকেই তাকে বাস্তব মানুষ ভেবে ভুল করেন।

কেউ বলেন বিষাক্ত ফল খেয়ে আত্মহত্যা করা যুবতী, কেউ বা গাছে ঝুলে থাকা কর্নেলের আত্মা প্লাকলির প্রতিটি কোণায় যেন লুকিয়ে আছে রহস্য আর শিহরণ। অন্ধকার নামলেই এই গ্রামের নিস্তব্ধতা আরও ঘন হয়ে ওঠে, যা দুর্বল হৃদয়ের মানুষের জন্য একেবারেই উপযুক্ত নয়।